“คมนาคม”ชงแผน Action Plan มูลค่า 8.9 แสนลบ.เข้าครม.13 ธ.ค.นี้
“คมนาคม”ชงแผน Action Plan มูลค่า 8.9 แสนลบ.เข้าครม.13 ธ.ค.นี้
7 ธ.ค. 2559

นายอาคม เติมพิทยาไพสิฐ รมว.คมนาคม เปิดเผยว่า  กระทรวงคมนาคมได้จัดทำแผนงานโครงการลงทุนโครงสร้างพื้นฐานด้านคมนาคมขนส่ง ตามแผนปฏิบัติการ (Action Plan) ด้านคมนาคมขนส่งปี 60 เพื่อเตรียมเสนอคณะรัฐมนตรี (ครม.) ขออนุมัติในวันที่ 13 ธ.ค. นี้ 
โดยมีทั้งสิ้น 36 โครงการ วงเงินลงทุน 897,031 ล้านบาท ซึ่งจะเป็นการลงทุนงานด้านระบบรางมูลค่าประมาณ 85% ระบบทางด่วนและมอเตอร์เวย์ 9% พัฒนาสนามบินและศูนย์ขนส่ง 6% โดยเน้นการรองรับการพัฒนาระเบียงเศรษฐกิจภาคตะวันออก (Eastern Economic Corridor Development : EEC) เขตเศรษฐกิจพิเศษ การเชื่อมต่อโครงข่ายในประเทศและแหล่งท่องเที่ยว 
ทั้งนี้ ตามแผนงานแบ่งโครงการออกเป็น 5 กลุ่มได้แก่ 1. โครงการพร้อมประกวดราคา จำนวน 15 โครงการ มูลค่า 468,564 ล้านบาท 2. โครงการที่พร้อมดำเนินการก่อสร้าง 5 โครงการ มูลค่า 54,798 ล้านบาท 3. โครงการพร้อมเปิดบริการ เช่น เดินเรือเฟอร์รี่ เชื่อมอ่าวไทย, ระบบตั๋วร่วม 4. โครงการพร้อมเสนอคณะกรรมการร่วมลงทุนเอกชน(PPP) 8 โครงการ  มูลค่า 299,278 ล้านบาท 5.โครงการเตรียมเสนอเพื่อผลักดัน 4 โครงการ มูลค่า 48,985 ล้านบาท
สำหรับโครงการตามแผนปฏิบัติการปี 59 จำนวน 20 โครงการนั้น กระทรวงคมนาคมได้ขับเคลื่อนและได้รับการอนุมัติจากครม.แล้ว 13 โครงการ มูลค่า 525,734 ล้านบาท โดยจะเริ่มก่อสร้างตั้งแต่ปี 59 และโครงการที่จะต้องดำเนินการต่อเนื่องจากปี 59-60 อีก 7 โครงการ มูลค่า 874,235 ล้านบาท โดยบางโครงการ ครม.อนุมัติแล้ว เช่น รถไฟทางคู่  ขณะที่รถไฟความเร็วสูง 2 สาย คือกรุงเทพ-ระยอง และ กรุงเทพ-หัวหิน อยู่ในขั้นตอนเสนอต่อคณะกรรมการ PPP